Θεσσαλονίκη, 9/6/2017

**ΔΕΛΤΙΟ ΤΥΠΟΥ

Μη δίνετε χρήματα στα παιδιά που εργάζονται στον δρόμο.
Συντηρείτε την παιδική εργασία.**

Δράση της ΑΡΣΙΣ για την Παγκόσμια Ημέρα κατά της Παιδικής Εργασίας

Η ΑΡΣΙΣ – Κοινωνική Οργάνωση Υποστήριξης Νέων θα διοργανώσει ειδική δράση ενημέρωσης τη Δευτέρα 12 Ιουνίου, Παγκόσμια Ημέρα κατά της Παιδικής Εργασίας, στους δρόμους της Θεσσαλονίκης.

Το φαινόμενο της παιδικής εργασίας έχει λάβει ανησυχητικές διαστάσεις και στη χώρα μας, με χιλιάδες παιδιά να βρίσκονται σε κίνηση λόγω ακραίας φτώχειας ή πολέμου στη χώρα καταγωγής. Υπολογίζεται, μάλιστα, ότι περίπου 200 παιδιά βρίσκονται σταθερά στους δρόμους της Αθήνας και της Θεσσαλονίκης, δουλεύοντας 6-12 ώρες ημερησίως.

Για τον σκοπό αυτό, η ΑΡΣΙΣ θα μοιράσει από τις 09:00 έως τις 13:00 έντυπο ενημερωτικό υλικό στα φανάρια κεντρικών αυτοκινητόδρομων της Θεσσαλονίκης (περιοχή ΧΑΝΘ, περιοχή Καμάρα, Δωδεκανήσου με Εγνατία και Αριστοτέλους με Μητροπόλεως), ενώ ενημερωτικό σταντ θα στηθεί στη συμβολή της Αριστοτέλους με την Τσιμισκή. Το υλικό που θα παρέχεται στο κοινό θα περιέχει χρήσιμες πληροφορίες για την παιδική εργασία, τις μορφές της και τον ενδεδειγμένο τρόπο διαχείρισης της έκθεσης στο φαινόμενο.

Γιατί η καταπολέμηση της παιδικής εργασίας μας αφορά όλους.

\*Για περισσότερες πληροφορίες μπορείτε να απευθυνθείτε στα τηλέφωνα 2310508626 και 6955560172.

*H δράση ευαισθητοποίησης κατά της παιδικής εργασίας χρηματοδοτείται στο πλαίσιο του προγράμματος «Organizing the supporting network for social integration and empowerment of minor refugees and their families in Thessaloniki area» και
υλοποιείται με την υποστήριξη και χρηματοδότηση του Υπουργείου Εξωτερικών της Ομοσπονδιακής Δημοκρατίας της Γερμανίας (German Federal Foreign Ministry).*

